LEGISLAŢIA ROMÂNĂ PRIVIND INDEMNIZAŢIA ŞI CELELALTE DREPTURI ALE MEMBRILOR PARLAMENTULUI

 

 

Dispoziţiile constituţionale referitoare la statutul deputaţilor şi senatorilor – cuprinse în Secţiunea a 2-a, articolele 66-71 din Capitolul I Titlul III al Constituţiei României – prevăd, alături de regimul incompatibilităţilor, de imunitatea parlamentară şi de independenţa opiniilor, ca forme de protecţie a mandatului parlamentar, şi indemnizaţia şi celelalte drepturi ale parlamentarilor, menite să asigure independenţa financiară a acestora şi să contribuie la exercitarea mandatului.

Astfel, art. 71 al Constituţiei prevede că deputaţii şi senatorii primesc o indemnizaţie lunară, al cărei cuantum se stabileşte prin lege, după cum se stabilesc prin lege şi “celelalte drepturi” la care face referire teza a doua a articolului amintit.

Cuantumul indemnizaţiei parlamentare este stabilit în conformitate cu prevederile Anexei II a Legii nr. 154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, publicată în Monitorul Oficial, Partea I, nr. 266 din 6 iulie 1998. Conform art. 3 al legii, funcţia de demnitate publică este “acea funcţie publică care se ocupă prin mandat obţinut direct, prin alegeri organizate, sau indirect, prin numire, potrivit legii”.

Conform prevederilor legii, indemnizaţia lunară este unica formă de remunerare a activităţii corespunzătoare funcţiei, ea reprezentând baza de calcul pentru stabilirea drepturilor şi obligaţiilor care se determină în raport cu venitul salarial (art. 20). Aceste indemnizaţii sunt impozabile, potrivit legii.

Este de remarcat că regulamentele celor două Camere prevăd posibilitatea reţinerii din indemnizaţia lunară, în cazul în care se înregistrează absenţe de la lucrările parlamentare, şi posibilitatea suspendării indemnizaţiei pe durata excluderii temporare a unui parlamentar de la un anumit număr de şedinţe ale Camerei (maximum 30 de şedinţe din aceeaşi sesiune).

În ceea ce priveşte menţinerea statututului profesional al parlamentarilor, aceasta este asigurată prin intermediul mai multor reglementări. Astfel, conform art. 7 din Legea nr. 4/13 iulie 1990, pe durata exercitării mandatului de senator sau deputat, contractul de muncă al persoanei în cauză se suspendă, la începerea exercitării mandatului, persoanele în cauză reluîndu-şi activitatea, după expirarea mandatului, în executarea aceluiaşi contract de muncă. Legea nu distinge între contractele de muncă din sectorul public şi cele din sectorul privat. În schimb, se specifică că, în cazul în care pe durata exercitării mandatului au loc reorganizări ale unităţilor, acestea sunt obligate să comunice parlamentarilor noul loc de muncă stabilit, cu respectarea prevederilor legislaţiei muncii.

De asemenea, tot în această categorie a prevederilor de natură să asigure menţinerea statutului profesional se încadrează şi art. 12 alin. (3) din Legea 154/1998, conform căruia, perioada în care o persoană a ocupat o funcţie de demnitate publică constituie vechime în muncă şi în specialitate.

Aceste reglementări se completează cu cele ale art. 30 din Legea nr. 53/1991, în care se prevede că de la data încetării mandatului, timp de 2 ani, foştilor parlamentari nu li se poate modifica în mod unilateral sau desface contractul de muncă pentru motive neimputabile lor.

Actul normativ care reglementează celelalte drepturi de care beneficiază parlamentarii în vederea exercitării mandatului este Legea nr. 53 din 31 iulie 1990, republicată în Monitorul Oficial, Partea I, nr. 23 din 31 ianuarie 1996.

Astfel, potrivit art. 21 al legii, parlamentarii care nu au domiciliul în Bucureşti primesc o diurnă de deplasare, pe zi, de 2% din indemnizaţia lunară, asigurându-li-se, totodată, şi cazare gratuită sau, la alegere, 70% pe noapte din tariful minim practicat de unităţile hoteliere. Aceste drepturi se acordă şi în perioada vacanţei parlamentare, dacă parlamentarii îndeplinesc misiuni dispuse de preşedintele Camerei respective sau de Biroul permanent. De asemenea, de aceleaşi drepturi beneficiază şi parlamentarii care efectuează o deplasare în ţară, cât şi cei care nu domiciliază în circumscripţiile electorale în care au fost aleşi, pe timpul deplasării în aceste circumscripţii, în vederea îndeplinirii unor activităţi legate de exercitarea mandatului. În aceste situaţii, senatorii şi deputaţii beneficiază de o diurnă zilnică de 1% din indemnizaţia lunară.

Alte drepturi de care se bucură parlamentarii, în scopul îndeplinirii sarcinilor impuse de exercitarea mandatului, sunt cele care ţin de rambursarea taxelor de poştă sau telecomunicaţii interne (art. 22) şi a contravalorii a nu mai mult de 7,5 l carburanţi/100 km, în cazul în care folosesc autoturismul proprietate personală (art. 21 alin. 8).


Potrivit art. 23 din Legea nr. 53/1991, deputaţii primesc, lunar, o sumă forfetară din bugetul Camerei Deputaţilor, egală cu indemnizaţia lunară brută, în vederea organizării birourilor din circumscripţiile electorale. Modul de utilizare şi justificare a acestei sume forfetare se stabileşte prin hotărâre a Biroului permanent a Camerei Deputaţilor (art. 25).

Legislaţia română nu conţine prevederi prin care să fie instituită o indemnizaţie tranzitorie în beneficiul foştilor parlamentari cărora nu li s-a mai reînnoit mandatul, singurele reglementări care se referă la drepturile foştilor parlamentari fiind cele privind reintegrarea profesională, la care ne-am referit, şi cele privind pensiile.

Astfel, foştii parlamentari care au vârsta de pensionare, beneficiază de dreptul la pensie, calculată în conformitate cu prevederile Legii nr. 3/1977 privind pensiile de asigurări sociale de stat şi asistenţă socială, cu modificările ulterioare. Singurele derogări de la prevederile acestei legi sunt cele introduse prin art. 37 alin. (4) al Legii nr. 53/1991, care prevede că la încetarea mandatului, indiferent de durata acestuia, senatorii şi deputaţii pensionari pot solicita recalcularea pensiei, luîndu-se în calcul indemnizaţia lunară primită şi perioada mandatului.

 

*

* *

 

În cele ce urmează, am considerat util să analizăm situaţia existentă în acest domeniu în alte ţări de tradiţie parlamentară, pentru a crea o reprezentare cât mai cuprinzătoare a acestei materii în dreptul comparat.

Ca o primă sinteză a celor prezentate în continuare, trebuie precizat că drepturile materiale de care se bucură parlamentarii români se regăsesc, în general, în toate legislaţiile ţărilor analizate, legislaţia noastră neconstituind categorii speciale de asemenea drepturi

O categorie interesantă care apare în majoritatea ţărilor analizate şi care, după cum am arătat, în legislaţia română nu este inclusă, este cea constituită din indemnizaţia tranzitorie, de care beneficiază parlamentarii cărora nu li s-a înnoit mandatul.

În Germania, Danemarca, Franţa şi Portugalia, cuantumul lunar al acestei indemnizaţii este acelaşi cu cel al indemnizaţiei lunare a parlamentarilor, pe când în Italia cuantumul reprezintă 80% din cel al indemnizaţiei parlamentare. În ţările la care ne-am referit, indemnizaţia tranzitorie se acordă pentru o perioadă variabilă, în funcţie de perioada mandatului exercitat (regula cea mai des întâlnită este o lună pentru un an petrecut în cadrul unei Camere). În general, este prevăzută o perioadă maximă de timp în care poate fi primită o asemenea indemnizaţie: 12 luni în Danemarca, 18 luni în Germania şi 2 ani în Portugalia. În Italia, o asemenea perioadă nu este stabilită. În plus, legislaţia germană prevede o reducere a indemnizaţiei tranzitorii, în cazul în care persoana în cauză dispune de alte resurse proprii, indiferent care ar fi originea acestora.

Marea Britanie a ales un sistem diferit pentru această indemnizaţie tranzitorie: aceasta se acordă o singură dată, la încheierea mandatului, şi cuantumul său variază între 50% şi 100% din cuantumul indemnizaţiei anuale a parlamentarului, în funcţie de vârsta acestuia şi de numărul anilor petrecuţi în Camera Comunelor.

De asemenea, în Polonia, la încetarea mandatului, parlamentarul care nu a mai fost reales primeşte o indemnizaţie de integrare egală cu trei salarii.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

INDEMNIZAŢIILE ŞI ALTE DREPTURI ALE 

MEMBRILOR PARLAMENTULUI 

ÎN DREPTUL COMPARAT

 

 

· MAREA BRITANIE

 

Indemnizaţia lunară

În Marea Britanie, membrii parlamentului erau plătiţi pentru activitatea lor încă din sec. al XIII-lea, de către domeniile nobiliare şi de oraşele ai căror reprezentanţi erau. Această plată se ajusta în conformitate cu inflaţia. În plus, aceştia primeau şi indemnizaţii de transport. La sfârşitul sec. al XVII-lea, plata parlamentarilor efectuată de propriile circumscripţii electorale a încetat. În sec. XVIII – XIX, un loc în Camera Comunelor putea fi considerat o sursă de îmbogăţire numai pentru că oferea posibilitatea de a mânui unele posturi şi pensii de sinecură. Mulţi ofereau sume importante pentru un scaun de deputat sau căutau patronajul magnaţilor locali, care aveau la dispoziţie o parte din aceste locuri.

Sistemul a fost pus la îndoială încă din 1780, prin intervenţii ale unor parlamentari renumiţi, cum ar fi Charles James Fox, Keir Hardie etc. La începutul sec. XX retribuirea membrilor Parlamentului a devenit un ţel al Partidului Laburist, însă, de abia în 1911, la presiunea acestui partid, s-a votat o sumă anuală de 400 lire sterline cu această destinaţie. Suma respectivă a fost mărită la diferite intervale, fără a exista o reglementare expresă în această privinţă. În 1963, Guvernul a numit o comisie independentă (Comisia Lawrence) pentru a revizui indemnizaţiile parlamentarilor şi ale miniştrilor, ale cărei recomandări au fost acceptate de Guvern şi agreate de Camera Comunelor în 1964.

În 1970, Comisia pentru industrie şi forţă de muncă a propus ca, împreună cu alte grupuri de lucru, să raporteze şi asupra indemnizaţiei parlamentarilor. Corpul de revizie, creat în 1971, a redactat un prim raport important asupra salarizării şi pensiilor parlamentarilor şi miniştrilor. De atunci, acesta a redactat rapoarte la intervale regulate de timp, însă nu întotdeauna recomandările conţinute în aceste rapoarte au fost aprobate de Guvern. De exemplu, o creştere recomandată în 1979 a fost aplicată abia peste trei ani.

S-a cerut de mai multe ori ca indemnizaţiile parlamentarilor să fie echivalate cu salariile funcţionarilor publici, respectiv cu salariul acordat pentru funcţia de ministru secretar de stat. Aceste discuţii au durat din 1975 până în 1988, când s-a stabilit ca indemnizaţiile parlamentarilor să reprezinte echivalentul a 89% din salariul maxim prevăzut în serviciul de stat pentru angajaţii civili, ceea ce a condus la o creştere a indemnizaţiei parlamentarilor cu 21,9%.

În iulie 1996, Corpul de revizie a salariilor superioare, organism care a înlocuit Corpul de revizie a salariilor, a recomandat un salariu de 43.000 lire anual pentru parlamentari, ceea ce reprezenta o creştere de 26% faţă de anul anterior. Guvernul, în schimb, a propus o creştere de 3%. În urma dezbaterilor, Camera a respins propunerea guvernului şi a acceptat recomandarea Corpului de revizie. De asemenea, creşterile salariale au fost fixate printr-un mecanism care stipula ca, începând cu 1 aprilie 1997, salariile să crească cu 2%, iar apoi bilanţul din decembrie să corecteze rata creşterii (ceea ce ar fi condus, în acel an, la o creştere cu 2,75%). Totuşi, mărirea din decembrie nu a fost aplicată, datorită schimbării guvernului în mai 1997. În schimb, la mărirea din aprilie 1998, a fost luată în calcul şi preconizata ajustare din decembrie 1997, ajungându-se astfel la un salariu de 45.066 lire sterline în anul 1998. 

Pensii 

Ca urmare a recomandării Comisiei pentru remunerarea miniştrilor şi membrilor Parlamentului (Comisia Lawrence), s-a introdus pentru prima oară o reglementare a pensiilor, prin Legea salariilor şi pensiilor miniştrilor şi parlamentarilor din 1965. 

În decembrie 1970 guvernul a anunţat că, pe viitor, propunerile de revizuire a salariilor, pensiilor şi indemnizaţiilor miniştrilor şi parlamentarilor vor fi făcute de Corpul de revizie a salariilor.

Primul raport al acestei comisii recomanda, printre altele, o schemă restructurată a pensiilor, prin care acestea să fie corelate cu ultimul salariu, iar cu privire la vechime recomanda un procent de 1/60 pentru fiecare an de serviciu public, pro rata pentru un an incomplet. Legea pensiilor parlamentarilor şi altor demnitari din 1972 reprezintă materializarea acestor recomandări. Legea a fost amendată în 1976, 1978 şi 1981.

Următoarea schimbare esenţială s-a produs cu ocazia celui de al 20-lea raport al Comisiei de revizie a salariilor, care a recomandat un procent de vechime anual de 1/50, ceea ce s-a aplicat începând cu 20 iulie 1983. Contribuţia pentru pensii a membrilor a fost mărită la 9% din salariu, prin Legea pensiilor din 1984. Apoi, al 31 raport al comisiei respective a recomandat, în 1991, ca procentul reţinut din salarii pentru pensiile membrilor să scadă la 6%, ceea ce s-a şi aplicat de la 1 aprilie 1992.

S-au exercitat presiuni pentru votarea unui document unic pentru reglementarea mecanismului, astfel încât s-a ajuns la votarea Reglementărilor vizând consolidarea şi amendarea pensiilor parlamentarilor şi a Reglementărilor pentru contribuţii adiţionale voluntare la pensiile parlamentarilor, care au intrat în vigoare la 21 ianuarie 1994. Acestea permit membrilor să cotizeze pentru pensii adiţionale în cadrul unor anumite limite. Pe 10 iulie 1996 Camera a hotărât că, în cazul în care un membru îşi încetează activitatea în cadrul Camerei Comunelor după 1 iulie 1996, venitul anual care se va lua în calcul pentru stabilirea pensiei să fie de 43.000 lire sterline.

Alte drepturi

Pe vremea raportului Comisiei Lawrence din 1964 exista un număr limitat de indemnizaţii acordate membrilor, constând din diferite facilităţi, cum ar fi gratuitatea telefoanelor date din incinta Camerei în Londra, utilizarea unui număr limitat de încăperi pentru ca membrii şi secretarii particulari ai acestora să redacteze documente, gratuitatea corespondenţei membrilor cu departamentele guvernamentale, alte instituţii publice şi oficialităţi ale Camerei, precum şi abonamente gratuite la publicaţiile Parlamentului şi alte publicaţii oficiale. Mai existau şi anumite indemnizaţii de transport, inclusiv transport auto, care cuprindeau costurile combustibilului şi un bilet de călătorie în fiecare anotimp pentru transportul de acasă la Cameră, care se acorda membrilor care aveau reşedinţa în provincie. De atunci, numărul şi diversitatea indemnizaţiilor acordate au crescut şi cuprind următoarele categorii:

1) Indemizaţiile pentru funcţionarea birourilor parlamentarilor

În vederea exercitării funcţiei de parlamentar, se rambursează cheltuielile cu secretariatul, cheltuielile generale ale biroului ca şi cele necesitate de angajarea personalului de cercetare. Începând cu 1984, s-a permis rambursarea cheltuielilor efectuate de personal cu ocazia deplasării în circumscripţia electorală a parlamentarului, în limita de nouă deplasări anuale. Aceste indemnizaţii sunt cunoscute sub numele de indemnizaţii pentru plata muncii de birou, de secretariat şi cercetare şi au crescut de la suma de 500 lire în 1969 la suma de 49.323 lire în 1998. 

Pe 20 iulie 1984, Camera a decis, printr-o rezoluţie, ca indemnizaţia pentru activitatea biroului să crească la 1 aprilie al fiecărui an, prin creşterea punctajului maxim admis, pe scala plăţilor pentru secretarul particular cu rang înalt. Propunerea guvernului din 1986, ca această creştere să fie de 6%, a fost respinsă şi, în schimb, Camera a votat un amendament care a ridicat baza indemnizaţiilor pentru secretariat şi cercetare cu peste 40%. Această indemnizaţie se revizuieşte pe 1 aprilie în fiecare an. Pe 14 iulie 1992, Camera a votat o creştere a indemnizaţiei pentru cheltuielile de birou cu 38%. 

O particularitate specială a constituit-o împrejurarea că deputatul David Blunkett, fiind orb, a obţinut din partea Camerei o creştere cu 50% a indemnizaţiei de bază pentru munca de birou, pentru a face faţă dificultăţilor sporite cu care se confrunta.

Pe 10 iulie 1996, Camera a decis prin rezoluţie ca limita pătrimii indemnizaţiei anuale (modalitate de plată) să fie de 11.591 lire. Limita acesteia, la 1 aprilie 1998, a fost de 12.308 lire.

2) Indemnizaţia suplimentară pentru parlamentarii din circumscripţiile londoneze şi indemnizaţia adiţională pentru parlamentarii circumscripţiilor din afara Londrei

Parlamentarii din circumscripţiile londoneze au dreptul la o indemnizaţie suplimentară, care s-a situat la 1 aprilie 1998 la suma de 1.406 lire pe an.

Indemnizaţiile adiţionale se acordă parlamentarilor care au cheltuieli suplimentare prilejuite de şederea peste noapte departe de casă, la Londra, în sesiunile parlamentare. În 1998/1999 plafonul maximum pentru aceasta a fost de 12.717 lire. 

3) Alocaţii de transport pentru deplasări în interes parlamentar

În 1984 o comisie independentă a recomandat ca rambursarea costurilor de transport să ia în calcul cheltuielile pe milă (kilometraj) necesare fiecărui tip de maşină şi să cuprindă un plafon (limită maximă). Pentru primii 35.000 km pe an este prevăzută o rată mai înaltă, iar deplasările ce depăşesc această distanţă au alocată o rată mai mică de cheltuieli. Pentru deplasări mai mari se solicită motivări. Această alocaţie se majorează cu 2,3% pe an, începând cu 1 aprilie 1984.

Pe 10 iulie 1996, Camera a hotărât ca suma alocată parlamentarilor pentru transport să fie de 47,2 penni pe milă (aprox.1,6 km) la plafonul maxim, şi 21,7 penni, indiferent de capacitatea autoturismului, pentru deplasări mai mari de 20.000 mile. Aceste sume au crescut în 1998 la 50,1 penni şi, respectiv 23,1 penni. De asemenea, parlamentarii beneficiază de rambursarea costurilor călătoriilor pe calea ferată, pe mare sau pe calea aerului efectuate în interes de serviciu. Acestea se referă tot la deplasările curente între Parlament, locuinţă şi circumscripţiile electorale. Deplasările în alte locuri trebuie anunţate cu trei zile înaintea efectuării lor. Această regulă nu se aplică în situaţii excepţionale. De asemenea, locurile de parcare în parcul Camerei sunt gratuite.

Pentru deplasările cu bicicleta în interes de serviciu s-au aprobat în 1998 cheltuieli de 6,4 penni per milă.

4) Facilităţi de transport pentru membrii familiei

Fiecare copil sub vârsta de 18 ani şi soţii/soţiile parlamentarilor sunt îndrituiţi la 25 transporturi anuale efectuate între Londra şi domiciliu.

5) Deplasările la instituţiile Comunităţii Europene

Fiecare parlamentar are dreptul la rambursarea cheltuielilor necesitate de un transport anual la instituţiile Comunităţii Europene situate în Bruxelles, Luxemburg şi Strassbourg, aşa cum s-a decis prin Rezoluţia Camerei Comunelor din 6 decembrie 1991. Suma se referă la cheltuielile aeriene retur pentru clasa business şi alocaţiile necesare subzistenţei pe o perioadă de două zile, la nivelul prevăzut pentru serviciul public clasa A.

6) Cheltuielile poştale şi telefonice în interes de serviciu

Parlamentarii sunt îndrituiţi la servicii poştale şi telefonice gratuite în interiorul ţării şi la rechizite pentru birou.

7) Alocaţii suplimentare

Poate fi plătită o alocaţie de maximum 1/3 din indemnizaţia în vigoare, destinată rambursării contravalorii oricărei munci efectuate în locul unui parlamentar decedat, bolnav sau care a ieşit la pensie, după încheierea mandatului de membru al celui care prestează activitatea. De la 1 aprilie 1998 această limită este de 16.411 lire. 

8) Prima pentru reintegrare 

Pentru ajutarea parlamentarilor să se reintegreze în viaţa neparlamentară este prevăzută o sumă, care variază în funcţie de vârsta şi vechimea în serviciul Parlamentului, între 50 şi 100% din salariul anual al unui membru şi care se acordă la data expirării mandatului, în cazul în care persoana în cauză nu a mai fost aleasă pentru un nou mandat.

 

 

Schema veniturilor anuale actuale ale parlamentarilor:

 

Indemnizaţie de bază 45.066 lire

Indemnizaţie pentru biroul parlamentar 49.232 lire

Reglementări cu pensiile pentru angajaţii membrilor 4.923 lire
 

Indemnizaţia suplimentară pentru parlamentarii din Londra 1.406 lire

Alocaţia pentru costuri adiţionale 12.717 lire

Alocaţii suplimentare 16.411 lire

Transporturi cu autoturismul 50,1 p/milă

Transport cu bicicleta 6,4 p/milă

 

 

 

· FRANŢA

 

Indemnizaţii

Indemnizaţiile primite de către deputaţii francezi sunt reglementate prin Ordonanţa nr. 58-1210 din 1958.

Indemnizaţia de bază este calculată astfel: media dintre salariul minim şi salariul maxim aplicat funcţionarilor de stat, corespunzând salariului unui consilier de stat care are cel puţin 1 an vechime în funcţia sa.

Suma creşte cu indemnizaţia de domiciliu, ca şi pentru funcţionari, de 3%.

Conform art. 2 din această ordonanţă “indemnizaţia parlamentară este completată cu o indemnizaţie de funcţie” (egală cu o pătrime din suma indemnizaţiei parlamentare de bază).

După 1 noiembrie 1998, indemnizaţiile lunare de bază sunt următoarele (în franci):

· indemnizaţia de bază – 32.660,08

· indemnizaţia de domiciliu (3%) – 979,80

· indemnizaţia de funcţie (25% din total) – 8.409,97

Total brut lunar – 42.049,85

 

 

Din totalul brut lunar trebuie deduse:

	· contribuţia excepţională de solidaritate

· cotizaţie la casa de pensii în timpul primilor 15 ani de mandat

· contribuţia socială generală şi contribuţia de rambursare a datoriei sociale

· cotizaţia la fondurile de garanţie a resurselor

Total net lunar
	336,40

6.973,59

3.195,79

163,30

31.380,78


Indemnizaţia parlamentară de bază, majorată cu indemnizaţia pentru locuinţă, excluzând indemnizaţia de funcţie, este impozabilă pe baza reglementărilor comune aplicabile salariilor.

 

Alte drepturi

Conform Legii organice nr. 92-175 din 25 februarie 1992, deputatul titular al unui mandat sau funcţii locale nu poate cumula indemnizaţia aferentă acestui mandat ori funcţie cu indemnizaţia parlamentară de bază, decât în limita de până la o dată şi jumătate din indemnizaţia parlamentară. În momentul de faţă, aceste indemnizaţii sunt plafonate pentru un deputat la suma de 16.330,04 FF pe lună.

Deputaţii primesc lunar suma de 35.143 FF pentru acoperirea cheltuielilor făcute în legătură cu exercitarea mandatului, altele decât cele care sunt plătite direct sau rambursate de către Adunarea Naţională, purtând titlu de “indemnizaţie pentru cheltuielile făcute în exercitarea mandatului”.

Deputaţii dispun de o sumă pentru remuneraţia colaboratorilor, calculată pentru un număr de trei angajaţi, dar deputaţii pot să-şi angajeze până la cinci colaboratori. Deputatul, în calitate de angajator, recrutează, concediază, fixează condiţiile de muncă şi salariu pentru personalul său.

Suma pentru fiecare deputat este în valoare de 41.709 F pe lună.

În cazul când sumele alocate nu sunt cheltuite în totalitate, banii rămaşi trec în bugetul Adunării Naţionale ori pot fi cedate grupului parlamentar din care face parte deputatul, pentru remuneraţia angajaţilor de la grup.

· Facilităţi de circulaţie. Adunarea Naţională eliberează tuturor deputaţilor un abonament nominal, care permite accesul gratuit pe întreaga reţea S.N.C.F., la clasa I-a şi la vagoanele de dormit, pentru deplasările în interiorul ţării.

De asemenea, Adunarea Naţională dispune de un parc de 20 de maşini, care sunt folosite prioritar pentru deplasările delegaţiilor oficiale, dar şi pentru deplasările impuse de lucrările legislative. Parcul de maşini încearcă pe cât posibil să răspundă deplasărilor deputaţilor în legătură cu alte obligaţii ale lor în Paris ori pentru drumurile către aeroport.

În celelalte cazuri, Adunarea Naţională apelează la taxiuri, parcul din dotare neputând satisface toate cererile.

În fiecare an se asigură:

a) pentru deputaţii din capitală, patruzeci de călătorii (tur-retur) între Paris şi circumscripţiile lor, serviciu asigurat de o linie aeriană regulată (optzeci de pasageri);

b) pentru deputaţii din provincii, o sumă anuală pentru deputaţii din departamente care acoperă valoarea a douăzeci şi şase de drumuri la clasa afaceri între Paris şi circumscripţie iar pentru deputaţii din teritorii şi din colectivităţile teritoriale, şaisprezece călătorii la clasa I-a între Paris şi circumscripţii:

· patru călătorii (tur-retur) în interiorul Franţei;

· şase călătorii (tur-retur) în interiorul ţării, dar în alte circumscripţii.

· Cazare. Adunarea Naţională dispune de un drept de rezervare pentru câteva apartamente I.L.N. închiriate în Paris. Ea atribuie bani pentru achiziţionarea unei locuinţe sau a unui spaţiu care să fie folosit ca birou, fie în Paris, fie în circumscripţie. Suma lunară la care s-au învoit deputaţii, 2% pe o durată de 10 ani, se ridică la aproape 500.000 FF. Adunarea Naţională are în apropierea Palatului Bourbon un imobil, folosit ca hotel, unde parlamentarii îşi pot rezerva camere pe cheltuiala lor.

· Telefonul şi corespondenţa. Comunicaţiile din reţeaua internă pot fi făcute de la posturile telefonice instalate în biroul deputaţilor, din Palatul Bourbon, care sunt plătite de către Adunarea Naţională.

Deputaţii pot să beneficieze, la cerere, tot în sarcina Adunării Naţionale:

· de abonamente pentru două linii telefonice simple la care ei sunt titulari;

· cheltuielile pentru achiziţionarea unui fax instalat în circumscripţia electorală sau în Paris, pentru deputaţii aleşi în această circumscripţie, taxele de acces la reţeaua telefonică şi plata abonamentului.

Pentru aceste două facilităţi, deputaţii dispun de un contract global de comunicaţii, pentru o sumă anuală stabilită în funcţie de distanţa la care se află circumscripţia.

Corespondenţa parlamentară este suportată din bugetul Adunării Naţionale.

Nu beneficiază de acest regim corespondenţa privată, de asemenea corespondenţa care are un caracter general sau colectiv (invitaţiile, înştiinţările, cărţile de vizită, tipăriturile, manifestele, apelurile la subscripţii, jurnalele).

Pensii

Deputaţii sunt în mod obligatoriu afiliaţi fondurilor sociale ale Adunării Naţionale; acesta este un regim special, creat de Biroul Adunării Naţionale în 1948, care este condus de un comitet de gestiune compus din trei chestori şi de către un reprezentant din fiecare grup politic.

Fondurile sunt destinate cazurilor de boală, maternitate sau deces.

Casa de pensii a deputaţilor, creată prin hotărârea Camerei Deputaţilor din 23 decembrie 1904, este alimentată prin cotizaţia dată din indemnizaţia parlamentară şi printr-o subvenţie din bugetul Adunării.

Pensiile sunt calculate în funcţie de numărul de ani în care s-a cotizat. În timpul primilor 15 ani din mandat deputaţii plătesc o cotizaţie dublă.

Dreptul la pensie este acordat de la vârsta de 55 ani. Această vârstă se reduce la 50 de ani pentru cei care au fost deportaţi ori pentru cei care au luptat în Rezistenţă şi pentru cei care au făcut închisoare politică.

Pensia lunară pentru un deputat este în prezent de 14.300 F.

Drepturile celor nerealeşi

În Franţa deputaţii care nu s-au mai prezentat la alegerile generale ori nu au mai fost aleşi beneficiază de regimul “garanţiei veniturilor”.

Acest regim a fost instituit printr-o hotărârea a Adunării Naţionale în anul 1994 şi a fost pus în aplicare pentru prima oară în 1997. Regimul funcţionează în următorii doi ani după încetarea legislaturii şi se aplică în mod descrescător, după cum urmează:

- timp de o lună sau două, când legislatura şi-a încheiat mandatul sau s-a dizolvat, deputaţii primesc indemnizaţia parlamentară de bază ca şi indemnizaţiile de funcţie şi de reşedinţă;

- în termen de 6 luni (cinci sau patru luni după prima perioadă) numai foştii deputaţi a căror venituri lunare sunt inferioare indemnizaţiei parlamentare primesc o “indemnizaţie la sfârşitul mandatului”, suma variind în funcţie de venitul lunar primit de către acesta pentru a-i asigura un venit lunar egal cu indemnizaţia parlamentară de bază;

- timp de optsprezece luni care urmează după primele două etape, foştii deputaţi a căror venituri sunt inferioare plafoanelor variabile, în funcţie de perioadă şi de situaţia familială, primesc o “alocaţie specifică”. Totalul veniturilor personale şi a alocaţiei specifice nu pot depăşi plafoanele stabilite.

Conform articolului L. 122-24-2 din Codul muncii “contractul de muncă al unui salariat membru al Adunării Naţionale ori al Senatului, este, la cererea sa, suspendat până la expirarea mandatului său, dacă are o vechime minimă de un an în acel loc de muncă, la data intrării în activitate parlamentară.

Cel în cauză va fi încadrat în funcţia avută anterior sau într-o funcţie similară, retribuită corespunzător, în cel mult două luni de la data la care l-a anunţat de invenţia sa de reluare a activităţii pe angajatorul său. El beneficiază de toate avantajele dobândite de salariaţii din categoria sa pe timpul exercitării mandatului său. El beneficiază, între altele, dacă este nevoie, de o readaptare profesională în cazul schimbărilor tehnicii de muncă.

Aşadar, în conformitate cu prevederile Codului muncii, foştii parlamentari beneficiază de garanţii de reintegrare profesională.

 

 

· DANEMARCA

 

Remuneraţii şi alte compensaţii

Aceste drepturi sunt prevăzute în Cap. II al Legii nr. 271 din 13 mai 1987, ultima oară modificată la 10 aprilie 1991, privind alegerile generale şi referendum-ul. 

Membrii Foketing-ului primesc o remuneraţie ce constă într-o indemnizaţie de bază şi o indemnizaţie suplimentară, destinată să acopere costurile aferente exercitării mandatului parlamentar. Această indemnizaţie suplimentară nu este inclusă în venitul impozabil şi este stabilită în funcţie de distanţa faţă de Copenhaga a localităţii de rezidenţă a membrilor. Un parlamentar va primi remuneraţia din ziua în care este ales. Dacă respectivul a devenit parlamentar ca urmare a decesului sau retragerii unui alt parlamentar, va primi remuneraţia începând cu ziua următoare celei în care parlamentarul anterior a decedat sau s-a retras. Remuneraţia este plătită parlamentarului până la sfârşitul lunii în care a încetat să mai fie membru al Folketing-ului.

Indemnizaţia de bază este, de la 1 aprilie 1998, de 30.554 coroane.

Parlamentarul care nu a mai fost reales la alegerile generale, sau al cărui mandat a încetat din cauză de boală, va primi o indemnizaţie tranzitorie, la nivelul indemnizaţiei de bază, pe o perioadă între 6-12 luni. Numărul exact de luni este determinat în funcţie de perioada de timp cât a fost membru al Folketing-ului: indemnizaţia este acordată timp de o lună pentru fiecare an întreg de mandat; dacă a fost parlamentar pentru o perioadă de până la 6 ani, va primi indemnizaţia timp de 6 luni; dacă perioada respectivă a fost între 6-12 ani, numărul lunilor va fi corespunzător numărului anilor; dacă perioada a fost mai mare de 12 ani, indemnizaţia va fi acordată timp de 12 luni. Perioada de timp în care parlamentarul a fost şi membru în Parlamentul European nu se calculează de două ori. În situaţii extraordinare, în care condiţiile de sănătate, financiare sau sociale ale fostului parlamentar impun măsuri corespunzătoare, prezidiul Folketing-ului poate decide să-i acorde o astfel de indemnizaţie timp de până la 12 luni.

Concedii

Un parlamentar care, din cauza bolii sau a exercitării unei însărcinări publice în străinătate sau în Insulele Faroe sau Groenlanda, solicită şi i se acordă concediu, păstrează dreptul la remuneraţie şi la pensie, pentru perioada concediului.

Pe perioada concediului prenatal şi de maternitate, acordat unui parlamentar de sex femeiesc, dreptul la remuneraţie şi pensie nu încetează. În cazul concediului de maternitate acordat unui parlamentar de sex bărbătesc, dreptul la remuneraţie şi pensie, de asemenea, nu încetează; pentru primele 14 zile, acest drept se prezervă necondiţionat, iar, pentru perioada de 10 săptămâni ce urmează perioadei de 14 săptămâni de la naşterea copilului, numai cu condiţia ca mama să aibă un venit care să o îndreptăţească la o alocaţie de sprijin conform legii, alocaţie la care să fi renunţat pentru această ultimă perioadă. În cazul obţinerii permisiunii de a adopta un copil, şi, legat de aceasta, al acordării unui concediu de 24 de săptămâni, parlamentarul va păstra dreptul la remuneraţie şi la pensie pe perioada concediului; dacă adopţia este solicitată împreună cu soţul, prezervarea dreptului la remuneraţie şi pensie este condiţionată de faptul ca venitul soţului să îl îndreptăţească la o alocaţie de sprijin, conform legii.

Un membru al Folketing-ului, care este şi membru al Lagting-ului insulelor Faroe sau al Landsting-ului groenlandez, şi care solicită şi i se acordă concediu pentru participarea la lucrările celor două Adunări menţionate, păstrează dreptul le remuneraţie şi pensie pentru perioada concediului.

Parlamentarul, care solicită şi i se acordă concediu pentru alte motive decât cele de mai sus, nu beneficiază de remuneraţie pe perioada concediului, iar această perioadă nu va intra în calculul pensiei.

Un membru temporar al Folketing-ului, care a devenit parlamentar cu ocazia şi pe timpul concediului unui alt parlamentar, va beneficia de remuneraţie şi de drept la pensie din ziua convocării lui de către Folketing şi până la încetarea mandatului temporar. De asemenea, în cazul solicitării şi acordării unui concediu, membrul temporar al Folketing-ului nu va beneficia de dreptul la remuneraţie şi pensie pe perioada concediului.

Pensii

Un membru al Folketing-ului este îndreptăţit la pensie, dacă a fost parlamentar pentru cel puţin un an (prin însumarea tuturor perioadelor în care a avut această calitate). Pensia îi este plătită de la expirarea perioadei în care a primit indemnizaţie de bază – dacă parlamentarul respectiv împlinise 60 de ani -, sau din ziua în care împlineşte această vârstă. În situaţii extraordinare, în care condiţiile de sănătate, financiare sau sociale ale fostului parlamentar impun măsuri corespunzătoare, prezidiul Folketing-ului poate decide acordarea unei pensii, al cărei cuantum este fixat individual, şi fostului parlamentar care nu a împlinit 60 de ani.

Pensia, pentru fiecare an împlinit în care a existat calitatea de parlamentar, este de 5 procente din cuantumul celei mai mari pensii de care poate beneficia un funcţionar public; astfel, cea mai ridicată pensie poate fi obţinută după o activitate parlamentară de 20 de ani.

Un fost parlamentar, pensionat, care devine iar membru al Folketing-ului, nu va putea primi pensie pe perioada în care beneficiază de indemnizaţia de bază. De asemenea, nu va putea primi pensie parlamentarul membru al Parlamentului European, care primeşte o indemnizaţie de bază ca urmare a acestei calităţi.

Soţul unui membru al Folketing-ului are dreptul la pensie după decesul acestuia din urmă, numai dacă căsătoria nu a fost încheiată după ce decedatul împlinise 60 de ani sau pe patul de moarte al acestuia ori după ce decedatul încetase să fie parlamentar, şi indiferent dacă parlamentarul era îndreptăţit, la data morţii, să primească pensie şi dacă acesta încetase să mai fie membru al Folketing-ului. 

Pensia soţului supravieţuitor, pentru fiecare an împlinit în care decedatul a avut calitatea de parlamentar, este de 5 procente din cuantumul celei mai mari pensii acordate soţului supravieţuitor al unui funcţionar public; astfel, cea mai ridicată pensie poate fi obţinută dacă decedatul a avut o activitate parlamentară de cel puţin 20 de ani.

Pensia este acordată soţului supravieţuitor la cererea acestuia. Dacă cererea este primită în 3 luni de la moarte, pensia va fi acordată din ziua următoarele celei în care a survenit decesul; altfel, din prima zi a lunii următoare celei în care a fost primită cererea. Oricum, pensia nu poate fi acordată mai devreme de ziua următoare ultimei zile în care a fost plătită indemnizaţia de bază sau suplimentară.

Dreptul la pensie al soţului supravieţuitor nu este afectat de o eventuală separare în fapt. În ceea ce priveşte prezervarea acestui drept în caz de divorţ, se aplică regulile comune aplicabile funcţionarilor publici.

Dacă soţul supravieţuitor al unui membru al Folketing-ului este, conform regulilor de mai sus, îndreptăţit la mai mult de o pensie, va beneficia numai de pensia cea mai mare.

În completarea reglementărilor privind pensia soţului supravieţuitor, ca şi pensia de orfan, se face trimitere la Legea pensiilor funcţionarilor publici.

În calculul pensiilor, perioada în care persoana respectivă a fost membru al Parlamentului European va fi considerată ca şi perioadă de existenţă a calităţii de membru a Folketing-ului; perioada în care cele două calităţi au existat simultan nu va conta de două ori. Dacă perioada de existenţă a calităţii de membru în Folketing este mai lungă decât perioada de existenţă a calităţii de membru în Parlamentul European, pensia va fi calculată şi plătită de Folketing; altfel, această atribuţie revine Ministerului de Finanţe, conform Legii remuneraţiilor, pensiilor şi altor compensaţii ale reprezentanţilor danezi în Parlamentul European.

Prevederile legii sau ale altor statute speciale, conform cărora un funcţionar public nu poate ocupa un alt post ca urmare a căruia poate beneficia de pensie, nu împiedică un funcţionar public să obţină un drept la pensie ca urmare a calităţii de membru al Folketing-ului păstrându-şi, în acelaşi timp, postul de funcţionar public.

Dacă un membru al Folketing-ului este îndreptăţit la pensie ca urmare a ocupării unui post de funcţionar public sau a unei poziţii în Folkeskole (şcoala municipală), Biserica de stat, în municipalitate sau în alte activităţi guvernamentale, ori dintr-un fond de pensii subvenţionat de stat, atunci pensia totală a parlamentarului respectiv va creşte în acest fel, însă nu va putea depăşi cea mai ridicată pensie ce poate fi obţinută conform Legii pensiilor funcţionarilor publici, iar surplusul va fi redus din pensia obţinută de la Folketing. Acest lucru este valabil şi pentru pensia plătită de Parlamentul European unui fost membru al său.

Dacă un membru al Folketing-ului, pensionat, este îndreptăţit la salariu din partea instituţiilor din paragraful anterior, suma salariului şi pensiei nu va putea depăşi cel mai ridicat salariu al unui funcţionar public (cu drept la pensie), iar surplusul va fi redus din pensia obţinută de la Folketing.

În cazul în care soţul supravieţuitor este îndreptăţit la pensii ca urmare a faptului că cel decedat a avut calitatea de membru al Folketing-ului şi de ocupant al unor posturi în instituţiile de la paragrafele precedente, pensia cumulată a soţului supravieţuitor nu va putea depăşi cea mai ridicată pensie de acest fel prevăzută în Legea pensiilor funcţionarilor publici, iar pensia provenită de la Folketing va fi redusă cu surplusul. La fel în cazul cumulului cu pensia de soţ supravieţuitor provenită de la Parlamentul Europei.

 

 

· GERMANIA

 

În Legea din 21 februarie 1996 privind statutul juridic al membrilor Bundestag-ului sunt prevăzute drepturile băneşti cuvenite deputaţilor, ca şi regimul contribuţiilor vărsate de foştii parlamentari.

În acest sens, se relevă faptul că deputaţii germani au dreptul la o remuneraţie corespunzătoare, în măsură de a le asigura independenţa financiară.

Indemnizaţii

Fiecare deputat primeşte o indemnizaţie lunară, care era stabilită, la nivelul anului 1993, la suma de 20.366 DM pe lună, cu o creştere dublă în ceea ce priveşte funcţia de preşedinte al Bundestag-ului.

De asemenea, se alocă pentru fiecare deputat o sumă forfetară, în valoare de 5.978 DM/lunar, pentru cheltuielile aferente bunei desfăşurări a activităţilor legate de exercitarea mandatului.

Aceste sume de bani sunt acordate în scopul acoperirii cheltuielilor necesare pentru corespondenţă, telefon, fax, pentru deplasări în teritoriu (cazare, masă) şi alte cheltuieli.

Alte drepturi

Un alt aspect important prezentat în Legea din 21 februarie 1996, este cel referitor la rambursarea cheltuielilor efectuate de membrii Bundestag-ului în legătură cu angajarea staff-ului.

În acest context, sunt menţionate drept cheltuieli ce trebuie rambursate către parlamentarii germani, următoarele: primele de Crăciun, indemnizaţiile de concediu, de vechime în muncă, contribuţiile angajaţilor la fondurile de asigurări sociale şi de pensie, contribuţiile la fondurile de pensii private, indemnizaţiile în caz de deces, accident de muncă, indemnizaţiile pentru asistenţă medicală.

Toate aceste cheltuieli în legătură cu staff-ul parlamentar sunt reglementate şi aprobate de către o comisie de specialitate a Parlamentului.

Condiţiile pentru rambursarea acestor cheltuieli sunt: existenţa unui contract de muncă între parlamentarul în cauză şi persoana angajată în staff-ul acestuia, cât şi informarea Secretariatului General al Bundestag-ului cu privire la contractul survenit între părţi.

Aceste cheltuieli trebuie rambursate după ce parlamentarul aduce la cunoştinţă Secretariatului General, condiţiile şi amendamentele la contractul de muncă încheiat. 

De reţinut este faptul că Secretariatul General trebuie să plătească salariul lunar în contul membrilor staff-ului în baza documentelor necesare privind rambursarea cheltuielilor efectuate de parlamentari, respectiv copia după contractul de muncă şi alte documente ce evidenţiază cheltuielile făcute.

Rambursarea cheltuielilor efectuate în baza contractelor de muncă nu este posibilă în cazul angajării rudelor, persoanelor înrudite prin căsătorie, soţiilor.

Se subliniază faptul că deputaţii germani trebuie să garanteze printr-o declaraţie înregistrată la Secretariatul General al Bundestag-ului că el/ea nu este direct înrudit ori este/nu este înrudit prin căsătorie ori căsătorit cu angajatul lui/ei.

Contractul de muncă trebuie încheiat între deputat şi angajatul său şi trebuie să conţină prevederile incluse în contractul de muncă standard.

Avizul privind încetarea contractului este dat în formă scrisă.

Se relevă faptul că membrii staff-ului unui parlamentar nu pot face parte din serviciul public. Pe cale de consecinţă, nu există raporturi juridice între aceştia şi Secretariatul General al Bundestag-ului.

Aşadar, decizia privind angajarea staff-ului este luată de către deputaţi, care răspund pentru buna utilizare a fondurilor alocate.

Alte drepturi acordate deputaţilor germani prin legea din 21februarie 1996 se referă la transport. Astfel au dreptul la transport gratuit pe toate mijloacele pe teritoriul federal. 

Indemnizaţiile de transport acordate în cazul deplasărilor oficiale în Germania cât şi în afara teritoriului federal sunt aprobate de Preşedintele Bundestag-ului.

De asemenea, sunt utilizate gratuit sistemele informatice de procesare a bazelor de date, în scopul unei bune funcţionări a activităţilor parlamentare.

În conformitate cu prevederile legale, deputaţii au dreptul la asistenţă socială şi de sănătate, iar costurile tratamentelor medicale vor fi acoperite din contribuţiile acestora la fondurile create special în acest sens.

Pensii 

În ceea ce priveşte dreptul la pensie, se arată că orice deputat care a împlinit vârsta de 65 de ani se poate retrage la pensie, în acord cu dispoziţiile legale în materie.

Membrii Bundestag-ului care nu pot să-şi desfăşoare activitatea ca urmare a unui accident suferit în timpul mandatului sunt îndreptăţiţi de a primi pensie.

După o perioadă de 8 ani în calitate de parlamentar, se obţine în cazul pensionării o indemnizaţie de pensie egală cu 35% din valoarea remuneraţiei avute ca deputat.

Pentru o perioadă cuprinsă între 9 şi 18 ani ca parlamentar, valoarea pensiei poate ajunge la 75% din remuneraţia avută în timpul mandatului.

În situaţia în care un membru al Bundestag-ului decedează în timpul mandatului, se alocă o singură indemnizaţie de deces, egală cu salariul acestuia.

Dacă un deputat care a făcut parte din Parlamentul german o perioadă mai mică de 12 ani decedează, atunci soţia supravieţuitoare are dreptul la o pensie egală cu 60% din remuneraţia defunctului.

Tot în acest context, dacă un parlamentar trece în nefiinţă în timpul mandatului său, este acordată o pensie specială pentru copilul care rămâne orfan, în conformitate cu normele legale în domeniu.

Drepturile celor nerealeşi

O categorie specială de drepturi este cea referitoare la foştii deputaţi, care beneficiază la încetarea mandatului de o indemnizaţie tranzitorie, potrivit articolului 18 din lege. Această indemnizaţie tranzitorie este acordată pentru a facilita reinserţia profesională a acestor foşti parlamentari.

Astfel, pentru fiecare an de prezenţă în calitate de membru al Parlamentului german, fostul deputat primeşte o alocaţie egală cu remuneraţia lunară din timpul mandatului, pe o perioadă ce nu poate depăşi 18 luni.

Dacă persoana în cauză dispune de alte surse de venit, aceasta nu beneficiază de indemnizaţie tranzitorie. În acest caz, i se acordă o sumă de bani care se adaugă la veniturile realizate din alte surse.

 

 

· ELVEŢIA

 

Indemnizaţii 

Legea privind indemnizaţiile parlamentare prevede în primul articol că membrii vor vărsa Consiliului Naţional sunt plătiţi de către Confederaţie, iar membrii Constiliului Statelor sunt remuneraţi de către cantoane care vor vărsa anual o anumită sumă. Restul sumei este plătită de către Confederaţie.

Membrii Consiliului Naţional primesc o indemnizaţie anuală de 18.000 franci elveţieni pentru cheltuielile generale şi pentru cheltuieli neprevăzute şi 12.000 franci elveţieni pentru desfăşurarea activităţilor parlamentare.

Indemnizaţia anuală este plătită în rate trimestriale. Indemnizaţia anuală se reduce, în mod echitabil, atunci când un deputat, pentru un alt motiv decât stare de boală sau accident, nu a participat la lucrările Consiliului sau ale comisiilor timp de un trimestru sau pentru o perioadă mai mare de timp.

Indemnizaţia zilnică. Fiecare deputat primeşte o indemnizaţie pentru fiecare zi de participare la şedinţele consiliilor, a comisiilor ori a delegaţiilor, a grupului parlamentar din care face parte ori a comitetului acestuia; de asemenea, această indemnizaţie este primită pentru zilele de muncă consacrate obligaţiilor pentru îndeplinirea mandatului de preşedinte a consiliilor ori a comisiilor. Indemnizaţia se ridică până la suma de 300 de franci elveţieni.

Indemnizaţii pentru preşedintele, vicepreşedintele de comisie şi raportorii comisiilor. Deputaţii primesc o indemnizaţie zilnică dublă pentru fiecare şedinţă în care ei prezidează o comisie parlamentară, o delegaţie, o subcomisie ori un grup de lucru. Această reglementare nu se aplică la şedinţele scurte, care au loc în timpul sesiunii.

Deputaţii care sunt raportori la comisii primesc în plus o jumătate de indemnizaţie zilnică, pentru fiecare raport prezentat oral.

Sporul anual acordat se ridică la 20.000 franci elveţieni pentru preşedinţi, respectiv 5.000 franci elveţieni pentru vicepreşedinţi.

Sporul este considerat suficient pentru acoperirea cheltuielilor din timpul exercitării mandatului.

Ei primesc o indemnizaţie specială pentru participarea la şedinţe în străinătate sau atunci când însoţesc delegaţii parlamentare străine în Elveţia.

 

Alte drepturi 

Pe timpul sesiunilor, deputaţii au dreptul la indemnizaţie de masă şi indemnizaţie de cazare. Indemnizaţia de masă este stabilită la 85 franci elveţieni pe zi, cea de cazare este de 130 franci elveţieni.

Indemnizaţia de cazare este alocată pentru fiecare noapte care separă 2 zile consecutive de şedinţă.

Ea nu este acordată deputaţilor care locuiesc la o distanţă de 25 km de locul desfăşurării şedinţelor.

Indemnizaţia pentru călătorii

Deputaţii primesc, la cerere, un abonament general CFF la clasa întâi. Preţul biletului pentru călătoria pe calea ferată la clasa întâi ori de autobuz este rambursat deputaţilor care nu au abonament general, de câte ori se ţine şedinţă a unei comisii ori a unui grup şi o dată pe săptămână dacă trebuie să asiste la şedinţele consiliilor.

Cheltuielile de parcare sunt rambursate deputaţilor care utilizează autoturismele proprietate personală pentru a veni la şedinţele consiliilor, comisiilor, grupurilor şi la alte manifestări similare. Confederaţia a încheiat asigurarea Casco pentru a acoperi pagubele suferite în deplasările lor. De asemenea, Confederaţia plăteşte preţul călătoriilor cu avionul în străinătate şi în cadrul indemnizaţiei pentru călătorii se rambursează şi cheltuielile uzuale ale celui care se deplasează cu avionul în interiorul ţării.

Indemnizaţie specială

Deputaţii primesc o indemnizaţie specială, dacă efectuează obligaţii speciale în contul preşedintelui consiliului, a biroului ori a unei comisii.

Biroul Consiliului din care face parte deputatul se pronunţă asupra acordării indemnizaţiei speciale şi fixează suma.

Asigurările colective 

Aceste asigurări acoperă accidentele în care victime sunt membrii Adunării Federale, în timpul sesiunii ori în timpul şedinţelor, a comisiilor parlamentare, a grupurilor ori delegaţiilor în care sunt membri. De asemenea, se aplică şi pentru accidentele care ar putea surveni când cel asigurat se deplasează de la şi spre domiciliul său, în legătură cu munca sa; tot în această categorie sunt introduse şi deplasările din timpul pauzelor dintre şedinţe. Următoarele accidente sunt excluse de la asigurare:

a) accidentele care au loc în spaţiul utilizat de către asigurat, la locul de muncă sau domiciliul acestuia;

b) accidentul care nu are nici o legătură cu activităţile parlamentarilor.

Primele de asigurare în caz de deces sunt de 150.000 franci elveţieni. În caz de invaliditate aceste prime sunt diferenţiate, astfel:

gradul de invaliditate 25% - 75.000 franci elveţieni

gradul de invaliditate 50% - 115.000 franci elveţieni

gradul de invaliditate 75% - 450.000 franci elveţieni

gradul de invaliditate 100% (totală) - 675.000 franci elveţieni

În caz de accident, indemnizaţia de spitalizare se acordă până la concurenţa a 1.800 de zile ca durată de spitalizare sau de vindecare.

Dacă un deputat se îmbolnăveşte în timpul unei şedinţe ori când se deplasează pentru o şedinţă sau este victima unui accident, el primeşte indemnizaţia zilnică pentru toată perioada de spitalizare, dar nu mai mult de o lună.

Cheltuielile pentru tratamentul medical sunt nelimitate timp de 5 ani de la data în care a avut loc accidentul.

 

 

· PORTUGALIA

 

Statutul membrilor Adunării Republicii este prevăzut în Legea nr. 7 din 1 martie 1993, modificată prin Legea nr. 24 din 18 august 1995. 

În Capitolul III al legii, intitulat “Condiţii de exercitare a mandatului”, sunt prevăzute toate drepturile şi facilităţile acordate deputaţilor în vederea exercitării atribuţiilor specifice.

Astfel, pe lângă remuneraţie şi alocaţii, de transport şi corespondenţă, deputaţii au dreptul la asigurare de viaţă, suportată de Cameră, în situaţia în care călătoresc în străinătate în calitate oficială.

În aplicarea art. 50-2 din Constituţie, conform căruia: “Nici o persoană nu poate fi prejudiciată, în ceea ce priveşte viaţa sa privată, profesiunea, cariera profesională sau în ceea ce priveşte avantajele sociale la care este îndreptăţită, ca urmare a exercitării drepturilor sale politice sau ca urmare a exercitării unei funcţii publice”, art. 19 din Legea privind statutul deputaţilor prevede dreptul acestora să-şi reia funcţiile deţinute înainte de începerea mandatului. De asemenea, este prevăzut că perioada de timp în care persoana în cauză a exercitat mandatul parlamentar este considerată ca vechime în muncă.

Această garanţie nu este însă absolută. Astfel, promovările care presupun exercitarea efectivă a activităţii profesionale nu pot fi acordate în considerarea perioadei de exercitare a mandatului.

În conformitate cu prevederile art. 5 ale legii, deputaţii pot solicita înlocuirea lor temporară în cadrul Adunării Republicii, pentru o perioadă de timp de până la 18 luni (dar nu mai puţin de 45 de zile), pentru desfăşurarea unor “activităţi profesionale care nu pot fi delegate altor persoane”.

Legea nr. 4 din 9 aprilie 1985 privind statutul financiar al titularilor unor însărcinări politice prevede că foştii parlamentari care nu au dreptul la o pensie, datorită faptului că nu au avut această calitate cel puţin 12 ani, primesc o indemnizaţie tranzitorie.

Cuantumul lunar al acestei indemnizaţii tranzitorii este egal cu cel al indemnizaţiei parlamentare. Această indemnizaţie se plăteşte pentru o perioadă variabilă de timp, şi anume pentru un număr de luni egal cu numărul de semestre petrecute în cadrul Adunării, în limita a 24 de luni.

Legea exclude cumulul acestor indemnizaţii cu remunerarea unor funcţii publice, cum ar fi: primar, viceprimar, ambasador, procuror general al Republicii, judecător la Tribunalul Constituţional, preşedinte al Curţii de Conturi.

 

 

· FINLANDA

 

Membrii parlamentului sunt plătiţi în conformitate cu schema de salarizare aplicabilă funcţionarilor de stat, la clasa A 27. Suma de bază este de 16.299 mărci finlandeze, la care se adaugă un spor de vechime, în funcţie de anii petrecuţi ca parlamentari. Întreaga sumă este impozabilă.

De asemenea, odată cu indemnizaţia pentru luna iulie, primesc şi o indemnizaţie de vacanţă, în cuantum de 8.500-10.800 mărci finlandeze, în funcţie de vechime.

În afara indemnizaţiei, parlamentarilor li se mai acordă şi compensarea cheltuielilor legate de activitatea pe care o desfăşoară, compensare care este impozabilă în proporţie de 20%, 80% fiind scutită de impozit. Această compensare se calculează proporţional cu indemnizaţia de bază, respectiv 33% din aceasta, 45% sau 56%, în funcţie de locul de domiciliu al persoanei în cauză (zona metropolitană Helsinki, până la 30 km distanţă de capitală, sau distanţe de peste 30 km).

În plus faţă de indemnizaţie şi compensările obişnuite, speaker-ul mai primeşte o alocaţie lunară de 5.000 mărci, neimpozabilă, pentru acoperirea cheltuielilor specifice activităţii sale.

Nu sunt plătite indemnizaţii suplimentare pentru participarea la şedinţele comisiilor, iar eventuala participare la şedinţe de noapte ale plenului sau la şedinţe programate în week-end nu duce la mărirea compensaţiilor membrilor parlamentului.

În vederea exercitării atribuţiilor legislative, parlamentarii au dreptul de a călători gratis pe calea ferată, pe cursele aeriene programate, pe cursele de autobuze de lungă distanţă, cât şi cu taxiul în zona metropolitană.

 

 

· POLONIA

 

Actul normativ în care sunt reglementate aspectele la care ne referim este Legea din 9 Mai 1996 privind exercitarea mandatului de deputat ori senator.

În Capitolul V al legii sunt stabilite condiţiile care se asigură parlamentarilor pentru exercitarea mandatului.

Indemnizaţii

Astfel, în art. 25 se arată că fiecare deputat sau senator este îndreptăţit la un salariu lunar acordat pe perioada desfăşurării mandatului.

Salariul este echivalent cu acela al unui subsecretar de stat, determinat în raport cu ierarhia de stat oficială. 

Acordarea salariului deputaţilor şi senatorilor se face în conformitate cu prevederile din Regulamentele celor două Camere ale legislativului polonez: Seimul şi Senatul.

Articolul 26 subliniază faptul că pot fi acordate sporuri la salariu parlamentarilor ce desfăşoară anumite activităţi.

Legat de aceasta, pot fi exemplificate următoarele sporuri:

1. 20% din salariu pentru parlamentarii care îndeplinesc funcţia de preşedinte al unei comisii;

2. 15% din salariu pentru parlamentarii care îndeplinesc funcţia de vicepreşedinte al unei comisii;

3. 10% din salariu pentru parlamentarii care îndeplinesc funcţia de preşedinţi ai unor comisii permanente.

De reţinut este faptul că Birourile Permanente ale celor două Camere: Seimul şi Senatul pot reglementa condiţiile de plată şi pot determina nivelul sporurilor salariale acordate deputaţilor şi senatorilor care fac parte din comisiile de specialitate. De asemenea, acestea stabilesc procedura de plată a acestor sporuri, cu menţiunea că ele nu pot depăşi 35% din salariul unui parlamentar.

Articolul 28 prevede că durata în care se acordă salariul este considerată perioadă de angajare. Această perioadă trebuie inclusă în perioada de muncă necesară pentru determinarea drepturilor angajaţilor în ramura specifică de activitate.

În cazul în care un deputat ori senator suferă un accident în cursul exerciţiului mandatului său, este în drept de a beneficia de prevederile specificate în regulamentele privind asemenea situaţii.

Se subliniază faptul că, în conformitate cu principiile dreptului muncii şi cu legislaţia în domeniu, parlamentarii polonezi beneficiază de asigurări sociale şi de sănătate, la fel ca orice angajat.

Deputaţii şi senatorii nu pot presta în timpul mandatului lor alte activităţi care nu concordă cu îndatoririle specifice mandatului parlamentar şi sunt de natură a diminua încrederea alegătorilor.

În acest sens, activităţile comerciale de orice natură sunt interzise deputaţilor şi senatorilor pe durata exercitării mandatului, sub sancţiunea răspunderii conform prevederilor regulamentare.

De asemenea, deputaţii şi senatorii nu pot deţine mai mult de 10% din activele sau acţiunile unei societăţi comerciale. Ceea ce depăşeşte această limită trebuie vândut înainte de începerea mandatului parlamentar, sub sancţiunea interzicerii anumitor drepturi (dreptul de vot, dreptul de a primi dividende).

Deputaţii şi senatorii polonezi sunt obligaţi să facă o declaraţie privind averea personală, ce include informaţii despre bunurile proprii, acţiuni, resurse financiare.

Acest tip de declaraţie are un caracter secret şi se depune în 30 de zile de la validarea mandatului parlamentarului în cauză.

De asemenea, este relevat faptul că declaraţia de avere se depune anual, iar datele conţinute sunt analizate de comisii abilitate potrivit Regulamentelor Seimului, respectiv al Senatului.

Un alt drept rezervat parlamentarilor polonezi, consacrat în art. 37 al legii, este cel referitor la acordarea a unui salariu suplimentar, la sfârşitul anului, echivalent cu media salariilor primite în anul respectiv.

 

Pensii

Atunci când un deputat sau senator a atins, în timpul exercitării mandatului ori la sfârşitul mandatului, perioada de muncă de cel puţin 40 de ani pentru bărbaţi şi 30 de ani pentru femei este îndreptăţit de a se retrage la pensie, în acord cu principiile existente în domeniul asigurărilor sociale şi pensii pentru angajaţi. Se va ţine cont de perioada de contribuţie la fondul de pensie, pe toată durata angajării, în scopul calculării drepturilor băneşti cuvenite.

Dacă un deputat ori senator s-a pensionat ori a început să primească pensie de invaliditate, acesta va fi îndreptăţit la o indemnizaţie egală cu trei salarii, în caz de pensionare, sau un salariu în caz de invaliditate.

Drepturi ale parlamentarilor nerealeşi

Tot în ceea ce priveşte salarizarea parlamentarilor din Polonia, se arată că ei beneficiază de o indemnizaţie egală cu trei salarii, la finele mandatului lor, ca indemnizaţie de integrare în viaţa neparlamentară. Această indemnizaţie nu va fi acordată dacă parlamentarul în cauză a fost reales pentru un nou mandat. În cazul decesului unui parlamentar în timpul mandatului sau în următoarele 3 luni dela expirarea acestuia, urmaşii acestuia sunt îndreptăţiţi la primirea unei sume de bani, în cuantumul stabilit pentru funcţionarii în Codul muncii.

Alte drepturi

Potrivit art. 41 din lege, deputaţii şi senatorii au dreptul la asistenţă socială şi medicală, facilităţi de care beneficiază şi familiile acestora.

Un drept important dobândit de deputaţi şi senatori este acela de a primi o sumă forfetară, egală cu 30% din salariu, alocată lunar pentru buna desfăşurare a activităţilor privind exercitarea mandatului. Cuantumul acestei alocaţii poate fi diminuat, în cazul absenţei persoanei în cauză de la şedinţele Camerei sau a organelor sale de lucru, în conformitate cu prevederile regulamentare.

În cazul deplasărilor peste graniţă, parlamentarii au dreptul la o diurnă, într-un cuantum stabilit de prezidiurile Camerelor.

 

 

 

 

 

În ceea ce priveşte dreptul la transport, deputaţii şi senatorii au dreptul de a călători gratis pe toate mijloacele de transport, pe teritoriul naţional.

 

 

· CANADA

 

Indemnizaţii

Conform legii, veniturile membrilor Senatului şi ai Camerei Comunelor se compun din:

- alocaţii cuvenite pentru participarea la sesiunile parlamentare o sumă fixă de 40.200 dolari canadieni pe an, atât pentru membrii Senatului, cât şi pentru cei ai Camerei Comunelor;

- salariile şi veniturile suplimentare acordate în virtutea ocupării unor funcţii de conducere în cadrul organelor de lucru interne ale celor două Camere, după cum urmează:

	- Preşedintele Senatului
	19.600 dolari canadieni/an

	- Preşedintele Camerei Comunelor
	30.800 dolari canadieni/an

	- Vicepreşedintele Camerei Comunelor
	16.300 dolari canadieni/an

	- Liderul opoziţiei din Camera Comunelor
	40.800 dolari canadieni/an

	- Liderul opoziţiei din Senat
	15.300 dolari canadieni/an


Alte drepturi

Parlamentarii canadieni primesc anual anumite sume, alocate pentru cheltuielile efectuate cu transportul, călătoriile şi telecomunicaţiile.

· Alocaţiile pentru autovehicule se acordă următoarelor persoane:

- liderului opoziţiei în Camera Comunelor - 2.000 dolari canadieni;

- fiecare dintre cei doi preşedinţi ai Camerelor - câte 1.000 dolari canadieni.

· Alocaţii pentru călătorii, serviciile de telecomunicaţii şi alte cheltuieli ocazionate de exercitarea mandatului :

	- pentru fiecare membru al Senatului
	5.300 dolari canadieni/an

	- pentru fiecare membru al Camerei Comunelor:

▪ dacă persoana respectivă reprezintă un 

district electoral din teritoriile din N-V

▪ dacă persoana respectivă reprezintă orice

alt district electoral prevăzut în capitolul 

III al legii electorale canadiene

- pentru reprezentanţii celorlalte districte electorale

Plata acestor sume este efectuată lunar
	14.475 dolari canadieni/an

13.275 dolari canadieni/an

10.600 dolari

canadieni/an


 

Pensii

Conform Legii privind pensiile parlamentarilor, membrii Parlamentului care au cotizat cel puţin o perioadă de 6 ani au dreptul să primească la sfârşitul mandatului (ca urmare a demisiei, decesului sau a nerealegerii) o pensie. Regimul pensionării parlamentarilor prevede o pensie imediată, acordată acestora, în funcţie de numărul de ani prestaţi în cadrul Parlamentului.

Parlamentarii contribuie cu un procent de 11% din suma cuvenită ca indemnizaţie pe sesiune, pentru drepturile băneşti de pensionare. 4% din bani merg într-un cont destinat fondurilor de pensii (CARP) şi 7% în contul asigurărilor de pensii (CCR). Primul cont este deschis în baza Legii impozitului pe venit, iar din al doilea, parlamentarii primesc imediat anumite sume, în momentul încetării exercitării funcţiei de parlamentar.

Parlamentarii care primesc o remuneraţie suplimentară, îndeplinind şi alte funcţii, de exemplu ministru, chestor sau secretar, pot vărsa din venitul lor 11%, în cele două fonduri.

Legea privind drepturile băneşti ale parlamentarilor stabileşte modalitatea de calcul a pensiilor, astfel: 5% din media indemnizaţiilor primite în curs de 6 ani înmulţit cu numărul anilor de serviciu. 

Pentru parlamentarii care au contribuit o perioadă de cel puţin 15 ani, drepturile băneşti nu pot depăşi 75% din media indemnizaţiilor.

Parlamentarii care au contribuit peste 15 ani, primesc un spor.

În cazul decesului unui parlamentar, soţul supravieţuitor primeşte o alocaţie egală cu 60% din drepturile băneşti care i se cuveneau titularului, iar pentru fiecare copil se primeşte o sumă reprezentând 10% din această indemnizaţie (maximum 30%). În cazul în care nu există soţ supravieţuitor, pentru fiecare copil se primeşte 20% din indemnizaţia parlamentarului (maximum 80%).

Soţul supravieţuitor primeşte alocaţia tot restul vieţii.

Drepturile băneşti nu sunt primite de către soţul supravieţuitor dacă încheierea căsătoriei a avut loc după încetarea mandatului de parlamentar; nici copiii născuţi sau adoptaţi după încetarea mandatului nu primesc aceste drepturi financiare.

Dacă parlamentarul a decedat fără a lăsa moştenitori de drept, toate drepturile lui băneşti acumulate trec în moştenirea sa.

Dacă un parlamentar a cotizat o perioadă mai mică de 6 ani în contul alocaţiilor de pensii şi în contul compensaţiilor pensiilor, el nu are dreptul la o pensie, dar primeşte o alocaţie de pensionare forfetară, egală cu suma cotizaţiilor sale plus un procent anual de 4% pentru anii întregi de serviciu.

Drepturile celor nerealeşi

Indemnizaţia finală este primită de către parlamentarii care nu au dreptul la o pensie de parlamentar şi se înscriu în una din următoarele categorii:

a) cei care erau parlamentari în momentul dizolvării Parlamentului şi nu au mai fost aleşi la alegerile generale;

b) cei care nu au mai candidat la alegeri;

c) cei care demisionează în timpul sesiunii, din motive de boală cronică ori a unei infirmităţi şi cei care, cu avizul Preşedintelui Camerei, nu-şi mai pot îndeplini mandatul;

d) cei care au decedat în timpul sesiunii.

Parlamentarii care au demisionat din alte motive decât cele enumerate la paragraful c), nu au dreptul la această indemnizaţie finală.

Indemnizaţia finală este o sumă forfetară, egală cu jumătate din:

1) indemnizaţia anuală de bază la care parlamentarul are dreptul până în ultima zi de exercitare a mandatului; şi

2) toate remuneraţiile ori indemnizaţiile anuale plătite parlamentarului care exercită anumite funcţii, ca de exemplu: ministru, lider de grup parlamentar, chestor, secretar, până în ultima zi de exercitare a funcţiilor.

Această indemnizaţie finală se adaugă la toate celelalte alocaţii de pensionare plătite parlamentarului.

Un parlamentar care nu a mai participat la alegerile generale, are dreptul de a primi anumite sume, care să acopere cheltuielile făcute în legătură cu reintegrarea sa profesională.

Astfel, el poate cere acoperirea anumitor cheltuieli cum ar fi:

- apelurile interurbane (maximum 750 dolari canadieni);

- serviciile poştale (maximum 250 dolari canadieni);

- ajutorul agenţiilor de plasament temporar pentru obţinerea serviciilor de dactilografie, de secretariat (maximum 1.500 dolari canadieni);

- o indemnizaţie zilnică, plătită de Cameră, pentru cheltuielile legate de masa de prânz, de cazare şi alte cheltuieli ocazionale (de exemplu, deplasările făcute de un fost deputat spre şi de la reşedinţa sa principală, aflată la mai mult de 100 km);

- materiale şi mobilier pentru birou (maximum 250 dolari canadieni).

Cheltuielile pentru masă şi alte cheltuieli făcute de către un fost deputat, în timpul voiajelor oficiale, îi sunt acoperite la sumele obişnuite aplicabile funcţionarilor federali în deplasări, nefiind necesare chitanţe.

Cheltuielile de acomodare se rambursează în limitele contractului de închiriere şi a contractului de leasing, chitanţele fiind necesare.

Suma acordată de către Cameră, la sfârşitul reintegrării unui fost parlamentar, nu trebuie să depăşească 9.000 dolari canadieni, incluzându-se şi suma acordată pentru finalizarea activităţii parlamentare.

Finalizarea activităţii parlamentare

Pentru a pune în ordine afacerile parlamentare neterminate şi pentru a finaliza operaţiunile din biroul din Ottawa şi din biroul de circumscripţie, un deputat care a candidat din nou la alegeri, dar nu a fost reales, poate cheltui limitându-se la aceeaşi sumă de 9.000 dolari canadieni, rambursabili în următoarele 3 luni după alegerile generale, pentru:

· serviciile de transport local pentru mutarea şi depozitarea bunurilor personale (depozitarea temporară a dosarelor);

· închirierea temporară a unui spaţiu;

· apeluri interurbane (maximum 750 dolari canadieni);

· serviciile poştale (maximum 250 dolari canadieni);

· costurile pentru agenţiile de plasament pentru obţinerea serviciilor de dactilografie şi secretariat (maxim 1.500 dolari canadieni);

· materiale şi mobilă pentru birouri (250 dolari canadieni);

· deplasările făcute în legătură cu finalizarea operaţiunilor (inclusiv costurile pentru încetarea unui contract de leasing) şi indemnizaţia zilnică (diurna) de la Cameră acoperind cheltuielile de masă şi alte cheltuieli pentru un fost deputat în voiajele oficiale.

Toate sumele nefolosite pentru finalizarea operaţiunilor pot fi folosite pentru serviciile de reintegrare a foştilor deputaţi.

